भारत ने किया विरोध, अमेरिका को काउंटर करने संगठन में दूसरे देशों को शामिल करने की सिफारिश
ब्रिक्स संगठन के जरिए चीन दुनिया में अपना दबदबा बढ़ाना चाहता है। इसके लिए चीन तेजी से BRICS संगठन का विस्तार करने के बारे में सोच रहा है। वहीं, इस संगठन के दूसरे सदस्य भारत और ब्राजील इसका विरोध कर रहे हैं। अगले महीने साउथ BRICS Organization, China, BRICS Organization Expansion, India Brazil, Protest, South Africa BRICS Summit
ब्रिक्स संगठन के जरिए चीन दुनिया में अपना दबदबा बढ़ाना चाहता है। इसके लिए चीन तेजी से BRICS संगठन का विस्तार करने के बारे में सोच रहा है। वहीं, इस संगठन के दूसरे सदस्य भारत और ब्राजील इसका विरोध कर रहे हैं। अगले महीने साउथ अफ्रीका में BRICS देशों का समिट होने वाला है। ब्लूमबर्ग की रिपोर्ट के मुताबिक इसकी तैयारियों को लेकर हो रही चर्चा में चीन ने दूसरे देशों को संगठन में शामिल करने की सिफारिशें की हैं।
अधिकारियों के मुताबिक चीन दूसरी उभरती अर्थव्यस्थाओं को ब्रिक्स में शामिल कर वहां अपने असर को बढ़ाना चाहता है। साथ ही अमेरिका को काउंटर करने के लिए ब्रिक्स के जरिए चीन दूसरे देशों तक पहुंच बढ़ा रहा है, जबकि भारत और ब्राजील इस प्रक्रिया को सोच-समझकर आगे बढ़ाना चाहते हैं।
ब्रिक्स से पश्चिमी देशों को डर
सऊदी, UAE,मिस्र और ईरान समेत दर्जनों देश ब्रिक्स संगठन का सदस्य बनने की इच्छा जाहिर कर चुके हैं और इसकी सदस्यता के लिए अप्लाय भी कर चुके हैं। वहीं, अमेरिका और दूसरे पश्चिमी देशों को डर है कि अगर ब्रिक्स संगठन मजबूत होता है तो अलग-अलग प्लेटफॉर्म्स पर उनकी चुनौती बढ़ेगी।
ब्राजील नहीं चाहता है कि पश्चिमी देशों को ब्रिक्स के बढ़ते असर पर चिंता हो, जबकि भारत दूसरे देशों को ब्रिक्स संगठन में केवल ऑब्जर्वर के तौर पर रखना चाहता है। किसी भी देश को संगठन का सदस्य बनाने के लिए सभी देशों के बीच सहमति जरूरी है। फिलहाल ब्राजील, रूस, इंडिया, चीन और साउथ अफ्रीका इस संगठन के सदस्य हैं।
भारत के विरोध के बाद बना ड्राफ्ट 
दो भारतीय अधिकारियों के मुताबिक संगठन के विस्तार पर भारत के विरोध जताने के बाद एक ड्राफ्ट बनाया गया है। इसमें संगठन में नए सदस्यों को जोड़ने से जुड़े नियम बनाए गए हैं। इन नियमों पर अगले महीने ब्रिक्स समिट के दौरान चर्चा के बाद मुहर लगेगी।
भारत ने कहा है कि अगर ब्रिक्स में नए सदस्य जोड़े जाने हैं तो ये वो देश होने चाहिए जो उभरती अर्थव्यवस्था या लोकतंत्र हों। जैसे अर्जेंटीना और नाइजीरिया । एक अधिकारी के मुताबिक भारत ऐसे देशों को संगठन में शामिल करने के खिलाफ है जहां तानाशाही है या किसी एक परिवार का शासन है, जैसे सऊदी अरब।
PM मोदी ने पिछले महीने इस मुद्दे को लेकर सऊदी अरब के क्राउन प्रिंस मोहम्मद बिन सलमान से बात की थी और इस मुद्दे को लेकर अपनी चिंता जाहिर की थी।
ब्रिक्स में बदहाल पाकिस्तान भी शामिल होना चाहता है...
आर्थिक तंगी से जूझ रहा पाकिस्तान भी ब्रिक्स देशों के संगठन में शामिल होने की इच्छा जता चुका है। पाकिस्तान की सरकार देश को बदहाली से निकालने की कोशिशों में जुटी है। इस बीच रिपोर्ट में दावा किया गया है कि पाकिस्तान अगस्त में साउथ अफ्रीका में होने वाले ब्रिक्स समिट में संगठन में शामिल होने की मांग को आगे बढ़ा सकता है। हालांकि, इसमें पाकिस्तान को जगह मिलना लगभग नामुमकिन है।
पाकिस्तान को शामिल किया तो भारत छोड़ देगा सदस्यता?
दुनिया के बड़े संस्थानों पर अमेरिका और पश्चिमी देशों के दबदबे के खिलाफ BRICS को 16 जून 2009 में बनाया गया था। उस दौरान इसमें ब्राजील, रूस, भारत और चीन शामिल थे। साउथ अफ्रीका दिसंबर 2010 में इसका सदस्य बना।
इस ग्रुप में ज्यादातर तेजी से विकास करने वाले देश हैं। ऐसे में पाकिस्तान के इसमें जुड़ने से संगठन की विश्वसनीयता घट जाएगी। न्यूज वेबसाइट फर्स्ट पोस्ट के मुताबिक भारत को संगठन में पाकिस्तान का शामिल होना पसंद नहीं होगा और वो एक्टिव मेंबर के तौर पर काम करना बंद कर देगा।
भारत लगातार पाकिस्तान पर आतंक फैलाने के आरोप लगाता रहा है। 2016 के BRICS सम्मेलन में तो PM मोदी ने पाकिस्तान को आतंक की मां तक कह दिया। वहीं, अगर भारत BRICS से अलग होता है तो संगठन कमजोर पड़ जाएगा।
पाकिस्तान के BRICS में शामिल न हो पाने की 3 वजहें...
1) फाइनेंस सबसे बड़ी वजह है। BRICS सीधे तौर पर दुनिया का सबसे संपन्न माने जाने वाले आर्थिक संगठन G7 को टक्कर देता है। GDP पर क्रय शक्ति के मामले में चीन सबसे बड़ी अर्थव्यवस्था है, भारत तीसरी, रूस छठी और ब्राजील आठवीं है। सारे ब्रिक्स देशों की दुनिया की GDP में 31.5 % की हिस्सेदारी है। ऐसे में पाकिस्तान को इसमें शामिल करने से संगठन आर्थिक रूप से कमजोर होगा।
2) पाकिस्तान के ब्रिक्स में शामिल होने से संगठन की हालत सार्क (SAARC) जैसे न हो जाए। दरअसल, सार्क संगठन साउथ एशियाई देशों में तालमेल बैठाने के लिए बनाया गया था। भारत, पाकिस्तान, अफागिस्तान, भूटान, मालदीव, नेपाल और श्रीलंका इसके सदस्य देश हैं। हालांकि, भारत-पाकिस्तान के बीच सख्त मतभेदों की वजह से संगठन ठीक से काम नहीं कर पाता है। जिससे उसकी अहमियत पर सवाल खड़े होते हैं।
3) तीसरी और आखिरी वजह पाकिस्तान की विदेश नीति है, जो कॉन्क्रीट नहीं है। बिजनेस स्टैंडर्ड के मुताबिक पाकिस्तान इस्लाम के नाम पर पार्टनर ढूंढता है, फिर उनसे मदद मांगता है। कई एक्सपर्ट्स पाकिस्तान को कर्ज जीवी यानी कर्ज के सहारे जीने वाला, मानते हैं। ऐसे में उसे ब्रिक्स देशों में जगह नहीं मिल सकती है।
ब्रिक्स को नाम किसने दिया?
एक ब्रिटिश इकोनॉमिस्ट जिम ओ'निल ने दुनिया के सबसे ताकतवर इन्वेस्टमेंट बैंक गोल्डमैन सैक्स में काम करने के दौरान 2001 में यह शब्द गढ़ा था। तब यह केवल BRIC था। इस अंग्रेजी शब्द को हिंदी में ईंट कहा जाता है। दरअसल, 2000 के दशक में BRIC देश तेजी से विकास कर रहे थे। अर्थव्यवस्था मजबूत हो रही थी। इसलिए इनकी तुलना ईंट से की गई।